สังคมข่าวหุ้นเกียรติก้อง ว่องไวยากร
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันพุธที่ 8 กรกฎาคม 2558
8 ก.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันพุธที่ 8 กรกฎาคม 2558
******รีบาวด์เก็งผลประกอบการQ2***********ตลาดหุ้นไทยรีบาวด์ กลุ่มแบงก์ กลุ่มสื่อสารดันตลาดฯ ในส่วนของหุ้นกลุ่มธนาคาร คาดว่าตั้งแต่สัปดาห์หน้าจะเริ่มทยอยประกาศผลประกอบการงวดไตรมาส 2  เป็นกลุ่มแรก  ทำให้มีแรงซื้อเก็งกำไรเข้ามาหลังจากที่ราคาหุ้นปรับตัวลดลงมาอย่างต่อเนื่อง ราคาระดับนี้หลายตัวถือว่าถูกมาก โดยเฉพาะหุ้นขนาดใหญ่ กสิกรไทย กรุงไทย กรุงเทพ และไทยพาณิชย์ ส่วนหุ้นกลุ่มสื่อสาร เด้งขึ้นหลังจากคณะกรรมการกิจการโทรคมนาคม(กทค.) มีมติอนุมัติร่างประกาศหลักเกณฑ์การประมูล (IM) คลื่นความถี่ย่าน 1800 MHz รวมทั้งเก็งกำไรเงินปันผล ADVANC INTUCH ที่คาดว่าจะจ่ายปันผลในอัตราที่สูง
*****ปัญหากรีซยังไม่จบ อย่าเพิ่งดีใจกัน การรีบาวด์ของตลาดหุ้นไทย เป็นเพียงระยะสั้นๆ เท่านั้น ธนาคารของกรีซขาดแคลนเงินอย่างหนักและใกล้จะล้มละลาย หากกรีซยังทำตัวเป็นผู้ดีตกยาก ไม่ยอมรับข้อเสนอของเจ้าหนี้ เรื่องแบบนี้ยิ่งยืดมันก็ยิ่งเจ็บ ตลาดหุ้นก็พลอยโดนกดดันไปด้วย ขณะที่วานนี้ต่างชาติ สถาบัน และรายย่อยซื้อสุทธิในตลาดหุ้นไทย
******ข่าวดีล่าสุด ครม.อนุมัติให้  “วิรไท”  บุตรชาย พล.ต.อ.ประทิน สันติประภพ อดีตอธิบดีกรมตำรวจ อายุแค่ 40 ต้นๆ เท่านั้น นั่งเก้าอี้ผู้ว่าการแบงก์ชาติคนใหม่ ส่งสัญญาณการเปลี่ยนแปลงในธปท. หลังจากที่เป็นองค์กรอนุรักษนิยมมานาน คาดว่าจะมีผลต่อภาคธุรกิจธนาคารพาณิชย์ไม่น้อย เพราะท่านเคยนั่งทำงานกับไอเอ็มเอฟมาก่อน
*****ส่วน รพี สุจริตกุล เลขาธิการ ก.ล.ต.ไฟแรง เข้ามาก็ลุยทันที ปรับปรุงเกณฑ์เกี่ยวกับการเสนอขายหุ้นที่ออกใหม่แก่บุคคลในวงจำกัด (Private Placement: PP) เพิ่มความคุ้มครองผู้ถือหุ้นเดิม และป้องกันการเอื้อประโยชน์ให้กับบุคคลใดบุคคลหนึ่ง คาดมีผลใช้บังคับภายในเดือนส.ค.นี้
******ราคาหุ้น BSM-KCM วิ่งกันทั้งคู่ หลังทั้งสองฝ่ายตกลง เบื้องต้นจะร่วมหอลงโรงกัน แบบการร่วมค้า เป็นการแบ่งปันช่องทางการขาย ช่องทางการตลาด รวมไปถึงการนำสินค้าของทั้ง 2 บริษัทมาประกอบกัน เพื่อเพิ่มช่องทางการขายในรูปแบบใหม่ๆ  เช่น ประตู หน้าต่าง ของ BSM เข้าไปจำหน่ายในสาขาของ KCM แบบนี้เขาเรียกว่าวินวินกันทั้งคู่
***SMT หุ้นแรงในอดีต หลังน้ำท่วมใหญ่กรุงเทพปี 54 ก็ร่วงลงมาอย่างหนัก แต่ปัจจุบันนี้เริ่มกลับมาอีกแล้ว  ล่าสุดหุ้นปรับตัวเพิ่มขึ้นต่อเนื่อง 3 วันทำการ  จากข่าวดีเรื่องผลประกอบการปีนี้ที่คาดว่าจะพลิกกลับมาเป็นกำไร หลังจากปีก่อนขาดทุน 110.96 ล้านบาท และยังเตรียมล้างขาดทุนสะสมหมดปีนี้ ก่อนเสนอบอร์ดจ่ายปันผลครั้งแรกในรอบหลายปี
******HPT หรือแฮรี่พอตเตอร์ของเม่าทั้งหลาย วิ่งมาราธอนมาหลายวัน เริ่มแผ่วบ้างแล้ว ก็เป็นเรื่องธรรมดา หุ้นตัวเล็กแบบนี้แต่ติดท็อปเท็นได้ต่อเนื่อง ก็ไม่ใช่เรื่องธรรมดา ราคาตอนนี้ก็เข้าขั้นสูงแล้ว  พี/อีประมาณ 133 เท่า เท่านั้นเอง
****บางจากเริ่มเห็นทางรอด ปรับเปลี่ยนธุรกิจไปทำพลังงานทดแทนให้มากขึ้น มีทั้งโซลาร์ฟาร์ม 118 เมกะวัตต์ และเตรียมแผนจะร่วมทุนเสนอก่อสร้างโซลาร์ฟาร์มกับสหกรณ์ต่างๆ อีก 50 เมกะวัตต์ มีการเจรจาลงทุนสร้างโซลาร์ฟาร์มในญี่ปุ่นอีก 40 เมกะวัตต์ และยังศึกษาแผนสร้างโรงไฟฟ้าขยะ, ชีวมวล, ชีวภาพ จะมีกำลังผลิตไฟฟ้า 500 เมกะวัตต์ในปี 2563 โน่น
*****กองทุน AMATAR ของเขาดีจริงๆ ตอนนี้เหนือจองมา 10% แล้ว จากวันนั้นที่ไปจองที่ 10 บาทตอนนี้ขึ้นมา 11 บาท ใครซื้อไว้ไม่ผิดหวังจริงๆ ไม่เหมือนกับกองทุนก่อนหน้านี้ ที่เปิดตัวต่ำจองกันเป็นแถวๆ *****